
E L Ő T E R J E S Z T É S

Sülysáp Város Önkormányzata Képviselő-testületének

2015. május 21-én tartandó munkaterv szerinti ülésére

12. napirendhez

Tárgy: Tájékoztató a megvalósult pályázatokról és újabb lehetőségekről
Tisztelt Képviselő-testület!

Sülysáp számára a 2014. év is sikeres volt a pályázatok szempontjából, annak ellenére, hogy ez már az EU-s költségvetési ciklus vége volt. Az uniós támogatású pályázatokon túl számos hazai pályázatunk is sikerrel zárul. A 2014-ben megvalósított pályázatainkat az alábbiakban foglaltuk össze, illetve tájékoztatjuk a Képviselő-testületet az időközben megnyílt pályázati lehetőségekről is. 

Európai Uniós forrásból megvalósult pályázatok

Az uniós forrásból finanszírozott projektek tekintetében a tavalyi év legfontosabb feladata a korábbi nyertes pályázataink lebonyolítása volt. 

Az ÁROP-3.A.2-2013 azonosító számú szervezetfejlesztési pályázatunk tavaly év végén lezárult, jelenleg az utófinanszírozott formában elnyert 21.900.000 Ft támogatás kifizetése és a helyszíni ellenőrzésre való felkészülés van folyamatban. A projekt keretében sor került a megváltozott önkormányzati feladatokhoz igazodó szervezeti működési változások felmérésére, megtervezésére és megvalósítására. A pályázat másik kiemelt célja volt az önkormányzatok költségcsökkentésének, hatékonyságnövelésének módszertani és gyakorlati támogatása annak érdekében, hogy a megváltozott feladat-ellátási rendben és finanszírozási környezetben is ésszerűen és fenntarthatóan szervezett szolgáltatáskínálattal, kötelező és önként vállalt feladatokkal vegyenek részt. 

A 2013-as év során elnyert LEADER forrásból önkormányzatunk a szőlősnyaralói Kastélykertet újította meg. A 3.715.335 Ft megítélt támogatási összegből csökkentett tartalom megvalósításával 1.477.868 Ft-ot használtunk fel. A kivitelezési munkálatok során a strandröplabda-pálya kiépítése mellett sor került a meglévő zöldfelület növelésére is új fák ültetésével, illetve virágszigetek kialakításával.  
A legfrissebb, most futó KMOP-4.7.1-13 „Elektronikus helyi közigazgatási infrastruktúra fejlesztése” című pályázatunk keretében az önkormányzat az állami ASP szolgáltatások igénybevételéhez szükséges helyi előfeltételek kialakítására, azaz a csatlakozásához szükséges eszköz- és szoftver-beszerzésekhez, valamint a kapcsolódó szolgáltatás-fejlesztések támogatásához nyert vissza nem térítendő támogatást. A 100%-os támogatottságú pályázat Kóka Község Önkormányzatával konzorciumban valósul meg, az elnyert 22.153.370 Ft-ból a Sülysápra eső támogatás 11.971.900 Ft. A pályázathoz kapcsolódó eszközbeszerzések megtörténtek, az eszközök telepítése befejeződött, jelenleg a csatlakozási folyamathoz szükséges szakrendszeri adatmigráció, illetve a polgármesteri hivatal dolgozóinak informatikai felkészítése zajlik. 

Hazai támogatásból megvalósult pályázatok
A 2014. év során fejeződtek be a Templom utcai partfal megerősítésére elnyert BM pályázatunk építési munkálatai. A projekt összköltsége 86,5 millió forint volt. A Belügyminisztériumtól kapott 77.850.000 forintot az önkormányzat 8.650.000 forinttal egészítette ki, így épülhetett meg 107 méter hosszan a vasbeton támfal, amelynek segítségével nemcsak a dombon lévő közművek és műemlékek, hanem a partfal lábánál fekvő óvoda és Helytörténeti Gyűjtemény épülete is nagyobb biztonságba került.

A Sőtér-kastély veszély-elhárítási és állagmegóvási munkálataira 2013-ban 5.000.000 Ft támogatást kaptunk, amelyet 570.000 Ft önkormányzati önerővel egészítettünk ki. A projekt zárása és pénzügyi elszámolása 2015 tavaszán zárult le.

Belügyminisztériumi forrásból a tavalyi év során a Kápolna utcai partfal megerősítési munkálatai is elkezdődhettek. Az elnyert 76,5 millió forintos támogatásból és a 8.500.000 Ft-os önkormányzati forrásból a rossz állapotú és omladozó domboldalt erősítették meg, és tették ezáltal biztonságossá mind az utat, mind a benne haladó közműveket. Az építési munkálatok a napokban fejeződtek be, a pályázat pénzügyi elszámolása az idei év folyamán lesz esedékes.

2014. második felében a Közép-és Kelet-európai Történelem és Társadalom Kutatásáért Közalapítvány támogatásával és önkormányzati önerőből készült el a „Sülysáp az első világháború viharában” c. tudományos, helytörténeti könyv, amelyet a Wass Albert Művelődési Központ és Könyvtár nyertes pályázata keretében megvalósított, az I. világháború Tápió-vidéki centenáriumi eseményeinek, kutatási eredményeinek összefoglaló programja keretében mutattunk be. A pályázat a 300.000 Ft-os támogatás mellett 270.000 Ft önerőt igényelt.

A tavalyi év legemlékezetesebb és a lakosság által is legjobban várt projektje a piactér elkészülte volt. A Vidékfejlesztési Minisztérium majd’ 60 milliós támogatásából és az önkormányzati 54 milliós önerőből megvalósult fejlesztés során az egész tér díszkő burkolatot kapott, megépült a piacfelügyelői irodának és a mosdóknak helyt adó kiszolgáló épület, illetve kialakításra került egy új közúti lehajtó is. A kivitelezés a tavalyi év során befejeződött, a piac átadásra került, így az idei év során a pályázat elszámolása tartozik feladataink közé. 

Legfrissebb nyertes pályázatunk a Földművelésügyi Minisztérium által a nemzeti értékek és hungarikumok gyűjtésére, népszerűsítésére, megismertetésére, megőrzésére és gondozásra kiírt felhívás keretében városunk jelenlegi helyi értéktárában szereplő helyi értékei köré épülő hagyományőrző Szent István-napi programsorozat megszervezése és egy, a helyi értékeket bemutató kiadvány kiadása, amelyre 1.200.000 Ft támogatást nyertünk.

Függőben levő pályázat
Az EGT Finanszírozási Mechanizmusok 2009-2014 - Vidéki kulturális és természeti örökség megőrzése c. intézkedés keretében pályáztunk a Wass Albert Művelődési Központ és Könyvtár korszerűsítésére és funkcionális megújítására 137 milliós támogatást igényelve, amelyet az Önkormányzat több mint 7 millió forint önerővel egészítene ki. A 2014. májusi benyújtás óta a közreműködő szervezettől nem kaptunk értesítést pályázatunk elbírálásával kapcsolatban.

Újabb lehetőségek

Az idei év során is törekszünk arra, hogy fejlesztéseinkhez minél több pályázati forrást találjunk. 
2015 májusában az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére a külterületi lakosság jobb ellátása, ennek keretében leginkább a megélhetésük biztosításának elősegítése, és az ottani infrastruktúra, a közbiztonság és a közigazgatási jelenlét javítása érdekében egy négykerék-meghajtású terepjáróra nyújtottunk be pályázatot nettó 5.000.000 Ft értékben, önkormányzatunknak nyertes pályázat esetén az ÁFA értékét kell megfizetnie. 

A napokban a gyermekétkeztetés feltételeit javító fejlesztések támogatására kiírt pályázat keretében a Központi Konyha infrastrukturális felújítását, fejlesztését kívánjuk elősegíteni. A pályázatot szintén 2015 májusában tervezzük benyújtani. 
…/2015. (V. 21.) ÖKT határozati javaslat

Sülysáp Város Önkormányzat Képviselő-testülete
1./ a 2014-ben megvalósult valamint a 2015.évi lehetőségekről szóló pályázatokkal kapcsolatos tájékoztatót elfogadja.
Határidő: azonnal
Felelős: polgármester
Sülysáp, 2015. május 11. 

Horinka László s.k.


polgármester

Láttam!

Sülysáp, 2015. május 13.
Kiss Imre
Hatósági irodavezető

